กรุงศรีประกาศพร้อมบุก ธุรกิจลูกค้าญี่ปุ่นในไทย
กรุงศรีควบรวมกิจการเสร็จสมบูรณ์ พร้อมลุยลูกค้าญี่ปุ่นลงทุนไทย
6 ม.ค. 2558

กรุงศรีควบรวมกิจการเสร็จสมบูรณ์ พร้อมลุยลูกค้าญี่ปุ่นลงทุนไทย
นายโนริอากิ โกโตะ กรรมการผู้จัดการใหญ่และประธานเจ้าหน้าที่บริหาร ธนาคารกรุงศรีอยุธยา เปิดเผยว่า ธนาคารได้ควบรวมธนาคารกรุงศรีอยุธยาและธนาคารแห่งโตเกียว-มิตซูบิชิ ยูเอฟเจ  (BTMU) สาขากรุงเทพฯ เข้าด้วยกันสำเร็จแล้ว หลังจากใช้เวลา 1 ปี เพื่อดำเนินการตามที่กลุ่มมิตซูบิชิ ยูเอฟเจ ไฟแนนเชียล กรุ๊ป (MUFG) เข้าซื้อหุ้นใหญ่ของธนาคารกรุงศรีอยุธยา โดยปัจจุบันถือหุ้น  76.88% ขณะที่กลุ่มรัตนรักษ์ยังถือหุ้นประมาณ 20% จากจำนวนหุ้นทั้งหมด
นายโกโตะ กล่าวว่า หลังจากการควบรวมกิจการทำให้ธนาคารกรุงศรีฯ มีสินทรัพย์รวมสูงขึ้นถึง 1.716 ล้านล้านบาท (ณ สิ้นเดือน ก.ย. 2557) เทียบเคียงกับ 4 ธนาคารที่มีขนาดใหญ่ที่สุดของไทย โดยมีสัดส่วนสินเชื่อเพื่อธุรกิจอันประกอบด้วยสินเชื่อธุรกิจขนาดใหญ่และสินเชื่อธุรกิจเอสเอ็มอีอยู่ที่ประมาณ 60% ขณะที่สินเชื่อเพื่อรายย่อยมีสัดส่วนอยู่ที่ประมาณ 40% ของสินเชื่อทั้งหมด นอกจากนี้ธนาคารได้เปิดเปลี่ยนสำนักงานเดิมของ BTMU สาขากรุงเทพฯ เป็นสาขาของธนาคารด้วย 
“ปีนี้จะเป็นปีที่ธนาคารครบรอบ 70 ปี และจะก้าวสู่การเป็นธนาคารชั้นนำด้วยความแข็งแกร่งในฐานะธนาคารที่ให้บริการทางการเงินอย่างครบวงจร (Universal Banking) มีสัดส่วนสินเชื่อที่สมดุลระหว่างสินเชื่อเพื่อรายย่อยและสินเชื่อเพื่อธุรกิจ โดยใช้ประโยชน์จากเครือข่ายของมิตซูบิชิ ยูเอฟเจ ซึ่งตั้งอยู่ในกว่า 40 ประเทศ และมีสำนักงานกว่า 1,100 แห่งทั่วโลก
ทั้งนี้ การควบรวมกิจการถือเป็นโอกาสทางธุรกิจที่ดีสำหรับธนาคารกรุงศรีฯ ในการสนับสนุนทางการเงินให้กับบริษัทญี่ปุ่นที่ตั้งอยู่ในไทยกว่า 4,000 แห่ง และนำเสนอผลิตภัณฑ์ทางการเงินแก่พนักงานกว่า 7 แสนคน ของบริษัทดังกล่าว” นายโกโตะ กล่าว
นอกจากนี้ การผนึกรวมกันในครั้งนี้ยังเป็นการผสานความแข็งแกร่งในระดับโลกและความเชี่ยวชาญในไทยเข้าด้วยกัน ทำให้ธนาคารกรุงศรีฯ พร้อมที่จะเสริมสร้างความเป็นผู้นำในธุรกิจสินเชื่อเพื่อรายย่อยและขยายส่วนแบ่งการตลาดในธุรกิจสินเชื่อเอสเอ็มอี และธุรกิจขนาดใหญ่ต่อไป